Agent bekrefter interessen

Kan bli lagkamerat med Messi

Reiser snart på klubb-besøk

ØNSKET AV BARCELONA: Martin Ødegaard fikk sin første økt med et toppet A-landslag på Åråsen mandag. Han kan bli tidenes første norske spiller i Barcelona. Den spanske toppklubben har invitert far og sønn Ødegaard ned til Catalonia i håp om å sikre seg unggutten. Foto:Stian Lysberg Solum,NTB scanpix

Ødegaard invitert til Barcelona

LILLESTRØM (VG) Martin Ødegaard (15) og pappa Hans Erik Ødegaard (40) er invitert til Barcelona for å se på forholdene i den spanske gigantklubben.

Morten Stokstad

6. oktober 2014

Artikkelen er over fem år gammel

Mandag kveld trente han for første gang med et toppet norsk A-landslag foran EM-kvalifiseringskampene mot Malta og Bulgaria. Men de store utfordringene stopper ikke der for Strømsgodset-sensasjonen.

15-åringen har både tatt Tippeligaen og aldersbestemte landslag med storm og er omtrent ønsket av et samlet Fotball-Europa.

Ønsket av Barcelona

Nå har det gått så langt at selveste Barcelona har invitert Ødegaard til byen i håp om å forberede en overgang til klubben med verdensstjerner som Lionel Messi, Neymar og Luis Suarez i stallen.

FIFA-agent Kent Karlsen, som har formidlet den spanske interessen, bekrefter at far og sønn Ødegaard har fått en invitasjon fra «Barca».

- Det er riktig at Barcelona ønsker å få besøk av Martin og Hans Erik for å bli bedre kjent, sier Karlsen til VG.

- Kommer de til å reise for å besøke klubben?

- Det er det for tidlig å si noe om.

- Hvor sterk er interessen fra Barcelona?

- Det har jeg ingen kommentar til, svarer fotballagenten ordknapt.

Pappa Ødegaard i Barcelona-samtaler

Barcelona har tre ganger tidligere i år vært i Norge for å sjekke ut norsk fotballs største juvel. Etter det VG kjenner til skal også pappa Hans Erik Ødegaard ha møtt klubbens representanter ved et av de tilfellene.

NY LAGKAMERAT? Martin Ødegaard vil trolig måtte gå via Barcelonas andrelag hvis det ender med en overgang til den spanske storklubben. Lionel Messi, kanskje verdens beste spiller, kan på sikt bli lagkamerat... Foto:Dani Pozo,Afp

Selv sier Martin Ødegaard at han vil vente til etter den norske sesongen er slutt i november med å besøke aktuelle storklubber i Europa. Et mulig scenario kan derfor være at faren reiser til Barcelona alene for å bli bedre kjent med hva som kan vente sønnen ved en overgang.

- Det kan fort hende at jeg kommer til å besøke noen. Vi får ta det etter sesongen, sier Martin Ødegaard til VG.

- Har du avtalt noe ennå?

- Nei, svarer gutten som på fredag kan bli tidenes yngste spiller i en EM-kvalifiseringskamp.

Kan velge på øverste hylle

Men det er ikke bare Barcelona som ønsker å knytte til seg Martin Ødegaard. De fleste av Europas storklubber vil ta ham i mot med åpne armer. Slik er 15-åringen den første norske klubbspiller siden Tom Lund som i praksis kan velge på aller øverste hylle når han på et tidspunkt velger å forlate Strømsgodset.

Tom Lund spilte i 3. divisjon Østland/Nordre i 1973 da Europas beste klubb Ajax ønsket å erstatte verdens beste spiller, Johan Cruyff (som hadde blitt solgt til nettopp Barcelona), med nordmannen som herjet med Nederland i en landskamp den høsten. «Tommy» takket nei, og valgte også senere å bli i Lillestrøm fremfor tilbudene fra Bayern München og en rekke andre storklubber. Spørsmålet er hvilken klubb Martin Ødegaard og pappa Hans Erik føler er det riktige neste steget.

Høgmo spent på klubbvalget

- Du berører et utrolig spennende tema der, sier landslagssjef Per-Mathias Høgmo til VG.

- Det er ikke noe fasit på hva som er riktig å gjøre. Hvis vi ser på lignende tilfeller, så finnes det egentlig to veier. Først må han finne riktig tidspunkt på når han skal dra ut av Norge. Så er spørsmålet om han først skal gå via en internasjonal utviklingsklubb i for eksempel Nederland. Eller om han skal gå rett til en toppklubb ute. Det blir spennende å se hva han velger.

- Hva tror du vil være riktig?

- Det er vanskelig å si. Han er et veldig spesielt talent. Men det er ikke noe fasit på det, gjentar landslagssjefen.

Pappa styrer henvendelsene

Martin Ødegaard forteller at han lar pappa Hans Erik ta seg av alle henvendelser fra klubber og agenter som ønsker å knytte ham til seg.

- Akkurat nå tenker jeg ikke noe på det i det hele tatt. Jeg tenker bare på Strømsgodset og nå landslaget. Det er ikke noe fokus nå.

- Når tror du det kan være fornuftig å reise til en utenlandsk klubb?

- Jeg må først og fremst gjøre ferdig sesongen her. Når den tiden eventuelt er inne, vet jeg ikke nå, svarer drammenseren.

Han tok det rolig på den første virkelige A-landslagstreningen i og med at han hadde søndagens 0-0-kamp mot Sarpsborg i beina. Pressetreffet i Lillestrøm i forkant krevde nesten mer av gutten som alle ville snakke med.

- Jeg er veldig spent. Det er jo A-landslaget og EM-kvalifisering. Jeg håper å vise meg frem med det jeg kan, så får vi se hvordan det går, sier 15-åringen.

Publisert: 06.10.14 kl. 22:27

Les også